b'\n_START_ARTICLE_\nZlata Volari\xc4\x8d\n_START_SECTION_\n\xc5\xbdivljenje\n_START_PARAGRAPH_\nKot otrok je najprej \xc5\xbeivela v Halozah, nato pa so se preselili v Prekmurje \xe2\x80\x93 v vas Kamovci. Med drugo svetovno vojno so bili odpeljani v koncentracijsko tabori\xc5\xa1\xc4\x8de. Po povratku je Zlata Volari\xc4\x8d v takratni Dolnji Lendavi kon\xc4\x8dala Ni\xc5\xbejo gimnazijo in U\xc4\x8ditelji\xc5\xa1\xc4\x8de v Mariboru. Po kon\xc4\x8danem \xc5\xa1olanju se je zaposlila kot va\xc5\xa1ka u\xc4\x8diteljica najprej v Turni\xc5\xa1\xc4\x8du, nato v \xc4\x8centibi, Peti\xc5\xa1ovcih in nazadnje v Lendavi, kjer je ob delu kon\xc4\x8dala Pedago\xc5\xa1ko fakulteto v Mariboru (smer sloven\xc5\xa1\xc4\x8dina, srbohrva\xc5\xa1\xc4\x8dina in ru\xc5\xa1\xc4\x8dina). Obvladala je tudi nem\xc5\xa1ki in mad\xc5\xbearski jezik. Od tam se je leta 1965 z mo\xc5\xbeem Jo\xc5\xbeetom in h\xc4\x8derko Mileno preselila v Kranj, kjer je do upokojitve u\xc4\x8dila sloven\xc5\xa1\xc4\x8dino na osnovni \xc5\xa1oli dr. Franceta Pre\xc5\xa1erna. Od upokojitve dalje pa je \xc5\xbeivela na Kokrici._NEWLINE_Zlata Volari\xc4\x8d je umrla v bolni\xc5\xa1nici Golnik 17. novembra 2008. Pokopana je na pokopali\xc5\xa1\xc4\x8du na Kokrici, nedale\xc4\x8d od cerkve, kjer je na zidovih njen kri\xc5\xbeev pot- 15 risb.\n_START_SECTION_\nDelo\n_START_PARAGRAPH_\nS slikarstvom se je uradno ukvarjala od leta 1976. Razstavljala je sama, skupaj z mo\xc5\xbeem ter na skupinskih razstavah po Sloveniji in v tujini (skupaj devetdeset samostojnih in tristo deset skupinskih razstav)._NEWLINE_Od leta 1989 je bila \xc4\x8dlanica Dru\xc5\xa1tva slovenskih pisateljev. Ilustrirala je ve\xc4\x8dinoma svoje oziroma mo\xc5\xbeeve knjige, ob\xc4\x8dasno tudi druge. Leta 1981 je iz\xc5\xa1el njen prvi roman Koraki, ki je avtobiografija njene dru\xc5\xbeine v letih od 1928 do konca 2. svetovne vojne. Prvemu romanu je sledilo ustvarjanje za otroke (pravljice, povest, detektivke itd.) in za odrasle (kratke zgodbe, humoreska, povest in romane). Od leta 1997 je pisala tudi poezijo, predvsem haikuje. Literatura za odrasle danes obsega preko 70 izdanih knjig, skupaj z otro\xc5\xa1kimi jih je ve\xc4\x8d kot 150. Vse svoje in mo\xc5\xbeeve knjige, razen prvega romana, je sama tudi ilustrirala. Vse knjige, razen prvih treh ( Koraki, Zalo\xc5\xbeba Kme\xc4\x8dki glas Ljubljana, 1981; Sre\xc4\x8da? Da, ali tudi ne, zalo\xc5\xbeila Literarna sekcija Iskra, Kranj, 1985; Peti korak, Zalo\xc5\xbeba Kme\xc4\x8dki glas, 1988), je izdala v samozalo\xc5\xbebi. Vsako svojo knjigo je opremila tudi s svojimi ilustracijami. Objavljala je v razli\xc4\x8dnih revijah, \xc4\x8dasopisih in na radijih.'